Džyvanmukta
Džyvanmukta (skr. जीवन्मुक्त = IAST: jīvanmukta- – 'išsilaisvinęs gyvas') – žmogus, dar būdamas gyvas, išsilaisvinęs iš nežinojimo (avidjos) ir majos saitų (jo būsena – džyvanmuktis). Toks asmuo yra pasiekęs mokšą, jo esybė žino esanti neatsiejama nuo Brahmano, per tolesnį džyvanmuktos gyvenimą nebesukuriama jokia karma. Tai, kad išsilaisvinimą galima pasiekti dar esant gyvam, pripažįsta didžiuma hinduizmo religinių ir filosofinių tradicijų (antai šaiva sidhantos tradicijoje išskiriama septynetas skirtingų džyvanmukčio atmainų); iš kitų tradicijų išsiskiria njaja, nepripažįstanti, kad galima išsilaisvinti dar esant gyvam.